Det danske samfund ville blive fattigere, det var ”rigtig trist”, og konsekvenserne ville i det hele taget blive ”kæmpe store”. Det kaldte faktisk på en ”undskyldning” fra Venstre-regeringen.

Der var i Socialdemokraternes øjne nærmest ingen grænser for, hvor uretfærdig regeringens kontanthjælpsloft var, da det blev vedtaget i Folketinget i marts i år.

Partiet stemte da også imod kontanthjælpsloftet, men et halvt år senere har partiformand Mette Frederiksen fortsat ikke et klart svar på, om Socialdemokraterne vil rulle det tilbage, hvis magten skifter efter næste valg.

Der er således ikke afsat penge i Socialdemokraternes netop fremlagte oplæg til forhandlingerne om regeringens 2025-plan til at afskaffe det kontanthjælpsloft, som partiet har kritiseret så hårdt.

- Vi har det sådan med kontanthjælpsloftet, at vi er imod det. Og da vi sad i regering sidste gang var det noget af det første, vi afskaffede, siger Mette Frederiksen på et pressemøde.

Læs også : Vestegnsborgmestre: Kontanthjælpsloftet kan presse folk ud af boliger

Men selvom flere partier på Christiansborg allerede er gået i valgberedskab på grund af den tilspidsede situation i blå blok, er det ifølge Mette Frederiksen endnu for tidligt at svare på, om S rent faktisk vil afskaffe kontanthjælpsloftet.

- Det kan være, at valget kommer nu, men det kan også være, at der går rigtig lang tid. Og vi ved jo sådan set ikke, hvad denne regering kan finde på at lave af ting, vi er uenige i, frem til et valg, siger Mette Frederiksen.

- Derfor bliver vi nødt til, som vi har sagt ved andre lejligheder, at gøre op – når vi kommer til valget – hvad vi konkret har tænkt os at ændre efter et valg, siger hun.

Måske senere

Mette Frederiksen afviser imidlertid ikke at afskaffe kontanthjælpsloftet, men vil endnu ikke udstikke et konkret valgløfte på den front.

- Vi har afsat penge i planen til andre prioriteringer end dem, vi har talt om i dag. Det kan eksempelvis omfatte kontanthjælpsloftet, som vi er imod. Men vi skal tættere på valgdagen, før vi kan se alle de ulykker, som denne regering har måttet nå at lave, siger S-formanden.

Hun henviser til det ”forhandlingsoplæg” til de kommende 2025-forhandlinger, som Socialdemokraterne i dag præsenterede:

https://twitter.com/Spolitik/status/778569552380723200

Her gentager partiet en række af de krav, som Socialdemokraterne tidligere har stillet til statsminister Lars Løkke Rasmussen (V) og den øvrige regering.

Socialdemokraterne vil blandt andet gennemføre en vækstreform til tre milliarder kroner, sikre ”tryghed” for boligejere – herunder en videreførelse af boligskattestoppet – for fire milliarder kroner samt en reform til opkvalificering af ufaglærte, som ifølge S vil koste halvanden milliarder kroner.